ZMICO กระฉูด 11% รับ “ระเฑียร ศรีมงคล” นั่งประธานบอร์ด จับตาแผนปั้นธุรกิจ ดันผลงานโต!
ZMICO กระฉูด 11% รับ “ระเฑียร ศรีมงคล” นั่งประธานบอร์ด จับตาแผนปั้นธุรกิจ ดันผลงานโต!
16 ก.พ. 2564

ผู้สื่อข่าวรายงานว่า บริษัท ซีมิโก้ แคปปิตอล จำกัด (มหาชน) หรือ ZMICO ปิดวันนี้(16ก.พ.64) ที่ระดับ 1.78 บาท บวก 0.18 บาท หรือ 11.25% สูงสุดที่ระดับ 1.88 บาท ต่ำสุดที่ระดับ 1.58 บาท ด้วยมูลค่าซื้อขาย 454.93 ล้านบาทโดยราคาหุ้น ZMICO ปรับตัวขึ้นแรงในรอบ 7 ปี 8 เดือน โดยนับตั้งแต่ราคาหุ้นอยู่ที่ระดับ 1.85 บาท เมื่อวันที่ 19 มิ.ย.56

โดยคาดนักลงทุนเข้ามาซื้อเก็งกำไร หลังนายสุเทพ วงศ์วรเศรษฐ ผู้ถือหุ้นใหญ่และประธานกรรมการของบริษัทขายหุ้นทั้งหมด 100 ล้านหุ้น หรือ 6.047% ของจำนวนหุ้นที่จำหน่ายได้ทั้งหมดของบริษัทให้แก่ นายระเฑียร ศรีมงคล และนางสาวกมลกานต์ ศรีมงคล ในราคาหุ้นละ 1.60 บาท โดยคาดว่าจะแล้วเสร็จภายในวันที่ 18 กุมภาพันธ์ 2564
อย่างไรก็ตามการขายหุ้นครั้งนี้ทำให้นักลงทุนเชื่อมันว่า นายระเฑียร ศรีมงคล ซึ่งเป็นประธานเจ้าหน้าที่บริหาร บริษัท บัตรกรุงไทย จำกัด (มหาชน) หรือ KTC จะเข้ามาช่วยพลิกฟื้นธุรกิจ ZMICO ให้กลับมาเติบโตโดดเด่นเช่นเดียวกับที่เคยพลิกฟื้นบัตรกรุงไทย KTC จากวิกฤตต่าง ๆ จนสามารถสร้างผลกำไรเป็นกอบเป็นกำตอบแทนผู้ถือหุ้นได้อย่างมั่นคงในปัจจุบัน 
อนึ่งเมื่อวันที่ 11 กุมภาพันธ์ 2564 ที่ประชุมคณะกรรมการบริษัทฯได้แต่งตั้ง นายระเฑียร ศรีมงคล เข้าดำรงตำแหน่งกรรมการมีอำนาจและประธานกรรมการของบริษัทฯ โดยมีผลตั้งแต่วันที่ 12 กุมภาพันธ์ 2564เป็นต้นไป